Suid-Afrikaner gaan poog om drie dae aaneen te braai | Maroela Media
BraaiBoy, 'n boorling van Pretoria, gaan volgende week poog om die Guinness-wêreldrekord vir die langste braai te verpletter.
Die huidige rekord staan op 32 ure, maar BraaiBoy beplan om dit byna te verdubbel deur 60 ure agter 'n braaivleisvuurtjie te staan.
Gareth Daniell, oftewel BraaiBoy, het bekendheid verwerf nadat hy op 17 April 2009 tydens 'n kuiersessie, om sy verjaardag te vier, besluit het om elke dag daarna te braai. "Ons het daai aand gebraai en ek het vir my vriende gesê dat braaivleis só lekker is, ek sal elke dag daarvan kan eet," het BraaiBoy aan Maroela Media gesê.
"Dit het eers as 'n 'dare' begin, waarby ek gehou het. Ek is uitgedaag om elke dag, kom reën of sonskyn, vir 'n jaar lank te braai. Die jaar het gekom en gegaan en ek het besluit om aan te hou braai," het hy gesê. Sedertdien het hy nog nie een dag gemis nie en is hy boonop ver van moeg vir braaivleis af. Hy erken dat hy sommige dae selfs meer as een keer braai, veral oor vakansies.
Daar is tans nie 'n Guinness-wêreldrekordkategorie vir die langste wat 'n persoon dag vir dag aaneen gebraai het nie. Daarom het BraaiBoy besluit hy gaan probeer om dié dapper drie-dae-aaneen-braaiery aan te pak. Hy gaan dus poog om sy naam in die 'Longest Time To Continuously Cook Food Items On A Barbecue'-kategorie te verewig.
Die poging begin om 08:00 op 23 Augustus by SuperSportpark in Centurion. Maroela Media sal daar wees om dié gebeurtenis te dek.
Dankie Phillip vir die shoutout! Waardeer dit baie – sien jou 23 Aug by SuperSport Park.
P.S. Daar is 'n 'event' op FaceBook geskep vir die wat belangstel: http://www.facebook.com/events/505129562835918/